รอลุ้นประกันคืนเบี้ยลูกค้าเขตรองรับน้ำ
สมาคมประกันวินาศภัย หารือวิธีคืนเงินเบี้ยประกันภัยพิบัติลูกค้าเขตรองรับน้ำ
20 มี.ค. 2555

สมาคมประกันวินาศภัย หารือวิธีคืนเงินเบี้ยประกันภัยพิบัติลูกค้าเขตรองรับน้ำ
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้ให้ทางสมาคมประกันวินาศภัยกลับไปหารือถึงวิธีการคืนเบี้ยประกันภัยพิบัติให้แก่ลูกค้าที่ที่อยู่ในพื้นที่เขตรับน้ำ หรือกักเก็บน้ำที่ประกาศโดยรัฐบาล ว่าจะคืนอย่างไร เพราะเบี้ยประกัน ภัยพิบัติให้ความคุ้มครองน้ำท่วม ลมพายุ และแผ่นดินไหว จะคืนเบี้ยเฉพาะภัยใดภัยหนึ่ง หรือคืนทั้งก้อน
“ตอนนี้รัฐบาลยังไม่ได้ประกาศว่าเขตไหนเป็นพื้นที่รับน้ำ ประชาชนในเขตนั้นอาจจะเข้ามาซื้อประกันภัยพิบัติ แล้วภายหลังถูกจัดให้เป็นที่รองรับน้ำที่จะได้รับความช่วยเหลือจากรัฐบาล ทางกองทุนส่งเสริมการประกันภัยพิบัติ กำหนดไว้ว่าประชาชนที่อยู่ในเขตรับน้ำไม่สามารถซื้อประกันภัยพิบัติได้” นายประเวช กล่าว
ทั้งนี้ ทางสมาคมประกันวินาศภัยจะนำเรื่องดังกล่าวไปหารือโดยเร็ว ว่าจะคืนเงินอย่างไร เพราะเบี้ยที่กำหนดออกมานั้นครอบคลุมความคุ้มครอง 3 ภัย ไม่ได้มีการแยกว่าเบี้ยของความคุ้มครองแต่ละอย่างเป็นเท่าไหร่ ซึ่งจะต้องกลับไปแยกตามความเสี่ยง และถั่วเฉลี่ยน้ำหนักความเสี่ยง
“ลูกค้าบางคนอาจจะอยากให้ประกันคุ้มครองแผ่นดินไหวและพายุต่อ แล้วเราจะคืนเบี้ยอย่างไร หรือต้องการยกเลิกกรมธรรม์ทั้งหมด” นายประเวช กล่าว